**Кеген аудандық қоғамдық кеңесі отырысының**

**№ 5 ХАТТАМАСЫ**

Кеген ауылы 31 мамыр 2023 жыл.

Отырыстың төрағасы: Нұғман Алмасбек Нөкербанұлы - қоғамдық кеңес төрағасының міндетін уақытша атқарушы.

Хатшысы- Қозыбағар Тұраш Асырандықызы- қоғамдық кеңестің хатшысы.

Қатысқан қоғамдық кеңес мүшелері:

1. Досымбеков Сабыр
2. Жанбабаева Шолпан
3. Көнеева Бақытгүл Демежанқызы
4. Мейманқұлов Болат
5. Cатенов Байболат Асқарбайұлы

6. Узекбаев Талғат Өтепбергенұлы

7. Бейқұтбай Ғани

Себепті жағдайлармен қоғамдық кеңес мүшелері: Х.Зықаев, М.Батырханұлы, Ү.Албанов, Т.Біржансалова қатысқан жоқ.

Шақырумен қатысқандар:

Кеген ауданының «Кәсіпкерлік бөлімі» мемлекеттік мекемесінің бас маманы Ә.Рахимов;

Аудандық жұмыспен қамту және әлеуметтік бағдарламалар бөлімінің басшысының міндетін уақытша атқарушы З.Сәрсенбаева, әлеуметтік көмек көрсету бөлімшесінің басшысы Ф.Әкімбекова.

.

**К Ү Н Т Ә Р Т І Б І:**

1. «Кеген ауданы бойынша шетелдіктер үшін 2023 жылға арналған туристік жарна мөлшерлемелерін бекіту туралы» аудандық мәслихат шешімінің жобасын талқылау, ұсыныс беру.
2. С.Серкебаев атындағы орта мектепке АКТ залын салып беруге ықпал ету жайлы мектеп ұжымының хаты жайлы.
3. Аудандық жұмыспен қамту және әлеуметтік бағдарламалар бөлімі мемлекеттік мекемесінің жалғызбасты қарттар мен мүмкіндігі шектеулі жандарға әлеуметтік көмек көрсетуде 2022 жылы атқарған жұмыстары, мүмкіндігі шектеулі жандарға қолайлы орта қалыптастыруда және аудан тұрғындарына көрсетілетін мемлекеттік қызметтер сапасын арттыруда атқарып отырған жұмыстары жайлы есебі.

**Күн тәртібіндегі бірінші мәселе** **бойынша:**

Кеген ауданы бойынша шетелдіктер үшін 2023 жылға арналған туристік жарна мөлшерлемелерін бекіту туралы» аудандық мәслихат шешімінің жобасымен «Аудандық кәсіпкерлік бөлімі» мемлекеттік мекемесінің бас маманы Ә.Рахимов таныстырды.

Сөйлеушілер:

С. Досымбеков- ауданымызға келетін шетелдік туристер үшін бұл ұсынылып отырған туристік жарна мөлшерлемесі ( болу құнының -1 пайызы) өте төмен. Былтырғы жылы 0 - пайыз болды. 2022 жылы осы шешімді ұсынғанда кәсіпкерлік бөліміне ауылдық округ әкімдіктерімен, салық органдарымен бірлесіп ауданға келетін туристер санына мониторинг жүргізу, 2023 жылы жарна мөлшерлемесін көтеру ұсынылған еді. Ұсынысқа немқұрайды қарағансыздар.

Т.Өзекбаев- ауданға келіп кеткен шетелдік туристерден аудан бюджетіне шығын болмаса, ешбір кіріс болмай отыр. Атап айтсақ, тұрмыс қалдықтарын шығару, айналаны тазарту жұмыстарына ауданның мекемелерінің жұмыскер-қызметкерлері, техникалары жұмылдырылады. Оған кеткен шығындарды да бұл жарнадан түскен түсім жаппайды. Мен 1- пайыздық жарна мөлшерлемесіне қарсымын.

Б.Көнеева- менде осы жарна мөлшерлемесіне наразы болып отырмын. Былтырғы жылғы ұсыныстан қорытынды шығармаған. Себебін жауапты мекеме басшысы өзі келіп түсіндіруі керек еді. Аудан бюджетіне ешбір пайдасы болмай отырғаны мәлім. Биылғы жылға осы 1 пайыздық жарна мөлшерлемесіне келісейік. Жыл соңына дейін кәсіпкерлік бөлімі салық органдарымен, ауылдық округ әкімдіктерімен бірлесіп мониторинг жүргізіп 2024 жылға нақты мониторинг қорытындысын әкелсін, шетелдіктер үшін туристік жарна мөлшерлемесін 2024 жылы көтеруіміз керек деп есептеймін.

Күн тәртібіндегі мәселені қарап,талқылай келе ауданның қоғамдық

кеңесі **ҚАУЛЫ ҚАБЫЛДАДЫ:**

1.«Кеген ауданы бойынша шетелдіктер үшін 2023 жылға арналған туристік жарна мөлшерлемелерін бекіту туралы» аудандық мәслихат шешімінің жобасына қорытынды берілсін.

2. Шетелдіктер үшін туристік жарна мөлшерлемесі өте төмен және одан аудан бюджетіне кіріс болмай отырғаны ескертіліп, шетелдік туристердің 2023 жылы ауданға келуі бойынша салық органдарымен және ауылдық округ әкімдіктерімен бірлесе отырып мониторинг жүргізу, 2024 жылға жарна мөлшерлемесін көтеруге ықпал ету ауданның «Кәсіпкерлік бөлімі»мемлекеттік мекемесінің басшысы Қ.Бектеновке ұсынылсын.

**Күн тәртібіндегі** **екінші мәселе** **бойынша:**

Отырыстың төрағасы А.Нұғман С.Серкебаев атындағы орта мектеп ұжымы тарапынан мектепке АКТ залын салып беруге ықпал ету жайлы келіп түскен хатымен таныстырды.

Қоғамдық кеңес мүшелері мектепке АКТ залы қажет екендігін бірауыздан қолдап, хаттағы ұсыныс бойынша тиісті орындарға сұраныс хат жолдау жайлы өз ұсыныс –пікірлерін білдірді.

Күн тәртібіндегі мәселені қарап,талқылай келе ауданның қоғамдық

кеңесі **ҚАУЛЫ ҚАБЫЛДАДЫ:**

С.Серкебаев атындағы орта мектеп ұжымынан келіп түскен хатқа байланысты аудандық мәслихат, аудан әкімдігі және аудандық қоғамдық кеңес, аудандық білім басқармасы атынан Алматы облыстық әкімдігіне, Алматы облыстық білім басқармасына, Алматы облыстық қоғамдық кеңесіне хат жолдау ұсынылсын.

**Күн тәртібіндегі** **үшінші мәселе бойынша:**

Аудандық жұмыспен қамту және әлеуметтік бағдарламалар бөлімі мемлекеттік мекемесінің жалғызбасты қарттар мен мүмкіндігі шектеулі жандарға әлеуметтік көмек көрсетуде 2022 жылы атқарған жұмыстары, мүмкіндігі шектеулі жандарға қолайлы орта қалыптастыруда және аудан тұрғындарына көрсетілетін мемлекеттік қызметтер сапасын арттыруда атқарып отырған жұмыстары жайлы бөлім басшысының міндетін уақытша атқарушы З.Сәрсенбаева хабарлама жасады.

Сөйлеушілер: А.Нұғман- Аудан бойынша мүмкіндігі шектеулі жандарға қол жетімді орта қалыптастыруда әлі де кемшіліктер орын алып отырғаны белгілі. Аудандағы 65 нысанның 34-і жартылай ғана қолжетімді, ғимараттарға орнатылған пандустардың көбі стандартқа сай келмейді, яғни судан, қардан мұздан қорғайтын жаппасы жоқ , кіреберіс есіктердің табалдырықтары биік т.б. толып жатқан кемшіліктерді атауға болады. Мүмкіндігі шектеулі азаматтарға қолжетімді орта қалыптастыру күн тәртібіндегі өзекті мәселе болып отыр. Сондықтан бөлім тарапынан кемшіліктер орын алып отырған мекеме, кәсіпорындардың ғимараттарының тізімін жасап, тиісті орындардың назарына жеткізіңіздер. Біз депутаттар атынан ұсыныстар берейік.

Ш.Жанбабаева- Мен аудандағы мүмкіндігі шектеулі жандарды тасымалдауға арналған Инватакси көлігінің жағдайын бұрында көтерген едім. Көліктің жағдайы нашар, жылыту пеші жұмыс істемейді, көлік ескірген, әсіресе мүмкіндігі шектеулі балаларды тасымалдауда қиындық көріп жүрміз. Қыс мезгілінде балалардың көлік ішінде отыру мүмкіндігі жоқ, өте суық, балалар мұздап қалады. Сондықтан жаңа Инватакси көлігін алып беруге сұраныс берілді ме?

Күн тәртібіндегі мәселені қарап ауданның қоғамдық кеңесі

**ҚАУЛЫ ҚАБЫЛДАДЫ:**

1. Аудандық жұмыспен қамту және әлеуметтік бағдарламалар бөлімі мемлекеттік мекемесінің жалғызбасты қарттар мен мүмкіндігі шектеулі жандарға әлеуметтік көмек көрсетуде 2022 жылы атқарған жұмыстары, мүмкіндігі шектеулі жандарға қолайлы орта қалыптастыруда және аудан тұрғындарына көрсетілетін мемлекеттік қызметтер сапасын арттыруда атқарып отырған жұмыстары жайлы бөлім басшысының міндетін уақытша атқарушы З.Сәрсенбаеваның есебі еске алынсын.

**2.** Мүмкіндігі шектеулі жандарға қалыпты орта қалыптастыру, олардың ғимараттарға қолжетімділігін арттыруды жақсарту мақсатында бейімдеуді қажет ететін ғимараттарды толық анықтап, қосымша материалдар беру аудандық жұмыспен қамту және әлеуметтік бағдарламалар бөлімінің басшысы Б.Оразоваға ұсынылсын.

3. Мүмкіндігі шектеулі жандарға қалыпты орта қалыптастыру, олардың әлеуметтік нысандарға қол жетімділігін арттыруды толық қамтамасыз ету мақсатында тиісті орындарға жеткізу аудандық мәслихат депутаттарына ұсынылсын.

**Аудандық қоғамдық**

**кеңестің төрағасы м.у.а А.Нұғман**

**Аудандық қоғамдық**

**кеңестің хатшысы Т.Қозыбағар**